**ZANIMLJIVOSTI NA LOKALITETU MALA MUČNA**

**Stanište dabrova u blizini Male Mučne**

Već nekoliko godina u blizini Male Mučne, u potoku Velika, nastanjeni su dabrovi. To je bilo veliko iznenađenje, jer je poznato da su u Hrvatskoj gotovo potpuno nestali.
Nakon uvoza dabrova iz Njemačke prije 20-ak godina i naseljavanja u Lonjskom polju, započelo je njihovo širenje pa su tako stigli i do nas. Vjerojatno su im pogodovali prirodni uvjeti te mirna i netaknuta priroda koju pruža ovo područje.

Prisutnost dabrova, najvećih europskih sisavaca, potvrđuju srušena stabla, brane na vodi, tragovi u blatu i snijegu te utabani prolazi – izlazi i ulazi u vodu. Iako se broj njihovih nastambi povećava, teško ih je vidjeti jer su vrlo oprezni i plašljivi.

Sada već ima više nastambi – grade ih ispod zemlje, a ulaz je uvijek iz vode. Kad razina vode padne toliko da ulaz nije poplavljen, onda grade brane.

 Tekst: Luka Rajn, Mihael Jambrušić

 Mentor: Mladen Sakić

**Izvor termalne vode**

Pored puta u selu su davne 1961. godine rađene bušotine za naftu. Vrlo brzo je iz bušotine potekla voda, i to termalna. Njezina temperatura je iznosila oko 44 °C. Voda je bila slana, a to upućuje na zaključak da je na tome mjestu najvjerojatnije nekada bilo more. Nakon nekog vremena bušotina- izvor je zatvoren. Nadamo se kako nećemo dugo čekati da ponovo poteče topla voda koja bi se mogla dobro i pametno iskoristiti.

 Tekst: Luka Rajn, Mihael Jambrušić

Mentor: Mladen Sakić

**Neobično stablo**

 Na jednoj livadi raste usamljeno stablo koje je zanimljivo po vrlo velikim drvenastim bodljama koje su dugačke desetak centimetara. Bodlje se pojavljuju na samom stablu, ali i u krošnji, na granama. Stablo pripada vrsti gledičija (Gledisia triacanthos). Prirodno stanište ove vrste je istočni dio Sjeverne Amerike i vrlo je otporna, uspijeva i na neplodnom tlu, a rasprostranjena je diljem svijeta kao parkovna biljka. Koristi se za izradu namještaja i željezničkih pragova jer se odlikuje velikom tvrdoćom.

 Tekst: Luka Rajn, Mihael Jambrušić

 Mentor: Mladen Sakić

**Veliko stablo hrasta lužnjaka**

U selu Donji Maslarac na livadi se nalazi usamljeno stablo hrasta lužnjaka. Njegova starost procjenjuje se na više od sto godina. Visina stabla je oko 25 m, a opseg 4,5 m. Ima veliku razgranatu krošnju, tako da izgleda vrlo dojmljivo. Ispred samog hrasta nalazi se izvor pitke vode.

Tekst: Martina Jakrlin, Mihael Jambrušić

 Luka Rajn

 Mentor: Mladen Sakić

**ŠUMA HRASTA LUŽNJAKA**

U blizini sela Ladislava Sokolovačkog nalazi se šuma hrasta lužnjaka koju mještani zovu Ladislavski lug. Starost šume je 135 godina, a obuhvaća površinu 27,32 ha. Uz dominantni hrast lužnjak tu još rastu grab i klen.

 Stanovnici obližnjih sela u prošlosti su u šumu dovodili svinje da pasu žir.

 Danas stanovnici beru žir za potrebe šumarije, ali to smiju samo na posebno označenim dijelovima šume.

U šumi je 2008. godine sagrađen novi most prema Širokom Selu, a na tome se mjestu nalazi cesta koja povezuje našu i Bjelovarsko – bilogorskom županiju.

 Tekst: Martina Smiljanović, Martina Jakrlin, Antonio Duda

 Mentorica: Zdenka Drakulić

**POTOK VELIKA I MLINOVI**

Kroz selo Ladislav protječe potok Velika. Potok ne presušuje ni za vrijeme najvećih vrućina pa ondje po vodu dolaze mještani Ladislava, ali i drugih susjednih sela. Na potoku je stari mlin koji se danas više ne koristi jer je u ruševnom stanju. Nekad su se u njemu mljele žitarice. Usluga mljevenja plaćala se u žitu, a to se zvalo *ušur* ili *ujam.* Stari je mlin sagrađen prije 150 godina.

Tekst: Mateja Pomahač, Martina Smiljanović, Martina Jakrlin

 Mentori: Zdenka Drakulić i Mladen Sakić

**NAFTNO POLJE LEPAVINA**

Naftno polje Lepavina smješteno je na katastarskoj Općini Sokolovac nedaleko od mjesta Lepavine. Nalazi se na nadmorskoj visini od 170 – 220 metara i pripada Dravskom bazenu. Struktura polja istražena je u razdoblju od 1949. do 1959. godine kada su izrađene dvije bušotine: Lepavina 1 i Lepavina 2.

U bušotini Lepavina 1 je na dubini od 937,4 m otkriveno ležište nafte u badenskim pješčenjacima i paleozojskom serpentinitu. Ova bušotina bila je aktivna sve do 1987. godine, a zadnja (Lepavina 28 ) izbušena je 1988. god.

Od ukupno 28 bušotina danas je ostalo samo njih osam. Ostalih dvadeset bušotina je zavodnjeno slanom vodom i ne rade. Slana voda je indikator da se na ovom području nekada davno nalazilo more. Eksploatacija nafte je započela 1983. godine i odvija se sve do danas. Rezerve nafte su se jako smanjile. Na lepavinskom naftnom polju proizvodnja nafte i naftnog plina odvija se pomoću dubinskih sisaljki i njihalica iz proizvodnih bušotina, koje su spojene priključnim i zbirnim naftovodima do prihvatno čistačke stanice na Sabirno utovarnoj stanici. U dvadeset godina (do 2004.) malo naftno polje Lepavina dalo je oko 200 000 prostornih metara nafte. Naftno polje Lepavina nema plinskih zaliha.

 **Tekst: Vedran Drinčić, Gabrijela Vojvodić**

 **Mentorica: Zdenka Drakulić**

**SOKOLOVAČKO- LEPAVINSKI RUDNICI UGLJENA**

**Razvoj rudarstva vezan je uz izgradnju željeznice** (1870. – 1973.) od Budimpešte preko Zagreba do Rijeke. Ugljen je korišten kao izvor energije. Smatra se da je Sokolovačko-lepavinske ugljenokope osnovala Ugarsko – hrvatska rudarska udruga d.d. 1871. godine, a pogodovala im je dobra prometnu pozicija uz željezničku prugu Koprivnica – Zagreb. Oko 1880. godine obujam proizvodnje iznosio je oko 18 000 tona ugljena, a bilo je zaposleno 246 rudara. Kasnije, u razdoblju između dva rata, (1918. – 1939.) i nakon Drugog svjetskog rata, industrija je jaki potrošač ugljena i pospješila je njegovu eksploataciju na Bilogori.Tada su ugljenokopi bili najveća radna organizacija.

**Na području Općine Sokolovac, osim rudnika Lepavine, djelovalo je još nekoliko manjih rudnika u okolici Velike Mučne, ugljenokop Donjara te Kamenik.** Sokolovačko – lepavinski ugljenokopi zatvoreni su 1965. godine radi jeftine nafta i plina, dotrajalosti rudarske opreme i slabije kvalitete bilogorskog lignita.

 Tekst: Matija i Marko Kozjak

 Mentorica: Zdenka Drakulić

**RAJČEVICA – NAJVIŠI VRH BILOGORE**

Najviši vrh Bilogore nalazi se na području Općine Sokolovac. Prema novim mjerenjima visok je 309 m. 29. studenoga 1975. godine na Rajčevici je otkrivena mala kamena piramida čime je, ujedno, označen i vrh Bilogore – Rajčevica. Vrh Bilogore ima nekoliko naziva: Ivinin vrh, Bilo, a članovi planinarskog društva poznaju ga i pod imenom Stankov vrh – nazvan tako prema pokojnom zaslužnom hrvatskom i koprivničkom planinaru, Stanku Šafaru. Najbliži put od mjesta Sokolovac do vrha Bilogore vodi preko mjesta Jagnjedovac.

 Tekst: Ivan Ban

 Mentorica: Branka Bader

**POTOK KOPRIVNICA ILI KOPRIVNIČKA RIJEKA**

Potok Koprivnica izvire u šumi Bjeljavina. Prvo mjesto kroz koje protječe je Koprivnička Rijeka koja je i dobila ime po potoku. Potok se, uglavnom, drži smjera zapad‑istok. U Sokolovcu je preko potoka sagrađen most, a zatim i cesta prema Bilogori. Svoj tok u Općini Sokolovac potok Koprivnica završava u mjestu Velika Mučna. Sam tok potoka kroz općinu dugačak je oko petnaestak kilometara. Potok Koprivnica ulijeva se u Dravu, a od mjesta Hlebine pa nadalje nosi naziv Bistra. To je najveći potok dravskog slijeva u Općini Sokolovac.

 Tekst: Ivana Kos

 Mentorica: Branka Bader

**DUGAČKO BRDO**

Dugačko brdo je posebni botanički rezervat šumske vegetacije. Locirano je na nadmorskoj visini od 209 m i dodiruje jugoistočne obronke Kalnika, a na zapadu se uzdiže u Bilogoru. Zaštićen je od 1973. godine. Prostire se na površini od 10,91 ha, a predstavlja sekundarni tip prašume. Šuma je stara oko 100 godina i jako je dobre vitalnosti. Bukva je zastupljena sa 80% dok hrast kitnjak i grab zajedno čine oko 20%. Druge vrste mogu se naći samo pojedinačno. Unutar ovog zaštićenog područja nalazi se ploha površine oko 1 ha, a uključena je u međunarodnu pravdu „Čovjek i biosfera“. (MAB)

 Tekst: Tena Funjak

 Mentorica: Branka Bader

**MANASTIR LEPAVINA**

Manastir su 1550. godine osnovali svetogorski monasi. Današnja crkva potječe iz 1734. godine, a građena je u baroknom stilu. Prvi monah zvao se Jefren Vukodabović, a došao je iz Hercegovine u bijegu pred turskom vojskom. Manastir je 1775. godine ukrašen umjetničkim ikonostasom koji je izradio Jovan Četirević – Grabovan, jedan od najboljih slikara ranog baroka. Za vrijeme Drugog svjetskog rata bio je uništen, ali je ipak u dobrom dijelu ostao sačuvan. Manastir je nadaleko poznat i po čuvenoj ikoni Presvete Bogorodice Lepavinske koju posjećuju hodočasnici iz svih krajeva Hrvatske i ostalih zemalja. U Koprivničko-križevačkoj županiji manastir Lepavina je jedini i zbog svoje vrijednosti najpoznatiji pravoslavni sakralni objekt.

 Tekst: Marta Rižner, Ivana Šipka

 Mentori: Anita Fajdetić **i Aleksandar Tarabić**

**KAPELICA SV. VIDA U SRIJEMU**

Točan datum izgradnje kapelice Svetog Vida u Srijemu nije poznat, ali ipak se pretpostavlja da je sagrađena u 13. stoljeću. O tomu svjedoči pismo koje je pronađeno u kapelici 1936. godine. Iako se smatra kapelicom, njene dimenzije daju joj sve elemente crkve. Unutar kapelice nalazi se barokni oltar sv. Vida iz 18. stoljeća kao i oltari sv. Antuna Padovanskog i sv. Katarine Aleksandrijske. Kapelica je sve do 1964. godine bila u sastavu Župe Zrinski Topolovac, a do 1979. godine u sklopu Župe Svetog Nikole u Koprivnici. Od 4. studenog 1978. godine po dekretu je postala sastavni dio Župe Presvetog Trojstva u Reki. Kapelica koja je obnovljena u barokno-klasicističkom stilu vjerojatno datira u prvu polovicu 19. stoljeća.

 **Tekst: Marta Rižner, Ivana Šipka**

 **Mentorica: Anita Fajdetić**